送運判朱朝奉入蜀
作者：蘇軾
朝代：宋

paragraphs: 靄靄青城雲，娟娟峨嵋月。
隨我西北來，照我光不滅。
我在塵土中，白雲呼我歸。
我游江湖上，明月濕我衣。
岷峨天一方，雲月在我側。
謂是山中人，相望了不隔。
夢尋西南路，默數長短亭。
似聞嘉陵江，跳波吹枕屏。
送君無一物，清江飲君馬。
路穿慈竹林，父老拜馬下。
不用驚走藏，使者我友生。
聽訟如家人，細說爲汝評。
若逢山中友，問我歸何日。
爲話腰脚輕，猶堪踏泉石。